Nuorten huumeidenkäyttö on kovassa kasvussa Haminassa. Huumeita on käytetty jopa koulupäivän aikana. Koulut ja vanhemmat kokoavat nyt voimiaan yhteen, jotta kierre saataisiin katkeamaan.

Kannabis, amfetamiini, ekstaasi ja rauhoittavat lääkkeet yhdessä alkoholin kanssa. Kova vastus kouluille ja vanhemmille, jotka pyrkivät kitkemään huumeidenkäyttöä nuorten keskuudesta Haminassa.

– Huolestuttavaa on, että myös alaikäiset kokeilevat kovia huumeita. Rauhoittavia taas löytyy monelta kotoa, jos niitä on määrätty vanhemmille. Lääkkeet vaihtavat omistajaa nuorten keskuudessa, sanoo kaupungin opiskelukuraattori Riikka Nieminen.

Rauhoittavia myös myydään.

– Niillä on ihan kiva hinta katukaupassa, Nieminen toteaa.

Halpaa ja helppoa

Huumeongelma nuorten keskuudessa on pahentunut keväällä entisestään. Nuoret ovat kertoneet, että huumeita on nyt todella helposti saatavilla.

Amfetamiinia tulee ovista ja ikkunoista. Riikka Nieminen

– A-klinikan koulutuksessa sanottiin, että amfetamiinia tulee ovista ja ikkunoista. Se on myös suhteellisen edullista. Nuoret ovat sanoneet, että huumeita on helpompi saada kuin venäläistä tupakkaa.

Pahimmassa tapauksessa huumeita on käytetty jopa koulupäivän aikana.

– En ole itse nähnyt, mutta opiskelijat ovat kertoneet kahdesta tapauksesta, joista toinen on varmistettu. En tiedä tarkemmin, mistä huumeesta on ollut kyse, mutta sanottiin, että oppilas on vetänyt jotakin nenään.

A-klinikalla enemmän alaikäisiä

Haminan A-klinikka allekirjoittaa väitteen huumeiden helposta saatavuudesta.

– Kaveriporukassa aina jonkun tuttu myy. Se ei ole enää mikään tuntematon mustahuppuinen mies tuolla kadulla vaan nuoret tietävät, keneltä huumeita voi mennä kysymään, toteaa vastaava sosiaaliterapeutti Johanna Mononen.

Myös alaikäisten asiakkaiden määrä on noussut A-klinikalla tänä vuonna.

– Toivon, että se johtuu nuorien paremmasta tavoittamisesta. Kun asiaan pääsee nopeasti kiinni, voidaan ehkäistä syrjäytymistä. Mutta on se niinkin, että meille ajautuu vain murto-osa käyttäjistä.

Myyjä ei ole enää mikään tuntematon mustahuppuinen mies tuolla kadulla. Johanna Mononen

Katupartioita elvytetään

Opiskelukuraattori Riikka Nieminen uskoo, että huumeidenkäyttöä on lisännyt Haminan seudun huono työtilanne ja kuntien tiukka talous.

– Nyt korjataan sitä viljaa. Ollaan tilanteessa, että kaupungit säästävät vääristä paikoista. Lasten liikuntaharrastukset loppuvat, jos esimerkiksi salivuokrat nousevat.

Haminan koulut, lastensuojelu, nuorisotyö ja A-klinikka kokoavat parhaillaan yhdessä vanhempien kanssa joukkoja, jotka pyrkivät katkaisemaan kierteen.

– On äärettömän hienoa, että vanhemmat haluavat olla tässä mukana. Olemme miettineet, että herättäisimme katupartioinnin henkiin. Lisäksi perusteilla on mielenterveys- ja päihdetyöryhmä.